จัดงบอุ้มคนจน3หมื่นล้าน ใส่กองทุนประชารัฐ
คลังขอสำนักงบประมาณเพิ่ม 3 หมื่นล้าน ใส่กองทุนประชารัฐใช้บัตรคนจนถึงสิ้นปี ช่วยผู้ถือบัตร 14.5 ล้านคน
11 มี.ค. 2562

คลังขอสำนักงบประมาณเพิ่ม 3 หมื่นล้าน ใส่กองทุนประชารัฐใช้บัตรคนจนถึงสิ้นปี ช่วยผู้ถือบัตร 14.5 ล้านคน
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ภายในเดือน มี.ค.นี้ สำนักงบประมาณจะจัดสรรงบเพิ่มเติมอีกกว่า 3 หมื่นล้านบาท ให้กองทุนประชารัฐสวัสดิการเพื่อเศรษฐกิจฐานรากและสังคม เพื่อนำไปใช้ในโครงการบัตรสวัสดิการแห่งรัฐ ช่วยเหลือผู้มีรายได้น้อยเพิ่ม หลังจากเงินในกองทุนจะใช้หมดภายในเดือนนี้ และเมื่อเติมเงินแล้วกองทุนจะมีงบใช้ได้จนถึงสิ้นปีงบประมาณ 2562 หรือเดือน ก.ย. 2562 และมีเงินเพียงพอดูแลผู้ถือบัตรทั้ง 14.5 ล้านคน
ทั้งนี้ สาเหตุที่สำนักงบฯ ต้องจัดสรรงบเพิ่มเนื่องจากที่ผ่านมารัฐบาลได้จัดทำโครงการช่วยเหลือผู้มีรายได้น้อยเพิ่มเติมหลายโครงการ จนทำให้งบที่ได้รับจัดสรรจากงบประจำปีไม่เพียงพอ ทั้งโครงการให้เงินสวัสดิการช่วงปีใหม่คนละ 500 บาท การช่วยเหลือค่าเดินทางไปรักษาพยาบาลแก่ผู้สูงอายุคนละ 1,000 บาท การช่วยเหลือค่าเช่าบ้านแก่ผู้สูงอายุคนละ 400 บาท การช่วยเหลือค่าน้ำ ค่าไฟฟ้า รวมถึงมีการขยายโครงการบัตรสวัสดิการภายใต้ไทยนิยมยั่งยืนให้กับประชาชนอีก 3.1 ล้านราย และการขยายมาตรการพัฒนาคุณภาพแก่ผู้ถือบัตรสวัสดิการระยะสองอีก 6 เดือนถึงสิ้นเดือน มิ.ย.นี้
อย่างไรก็ตาม การของบเพิ่มเติมเป็นไปตาม พ.ร.บ.การจัดประชารัฐสวัสดิการเพื่อเศรษฐกิจฐานรากและสังคม พ.ศ. 2562 โดยผ่านการพิจารณาสภานิติบัญญัติแห่งชาติ และมีผลบังคับใช้แล้ว ซึ่งการดำเนินงานที่ผ่านมาตั้งแต่เริ่มโครงการบัตรสวัสดิการแห่งรัฐ และมีการตั้งกองทุนประชารัฐ 2 ปี ที่ผ่านมาคลังได้ใช้เงินช่วยเหลือผู้มีรายได้น้อยไปแล้วกว่า 1 แสนล้านบาท ทำให้มีคุณภาพชีวิตดีขึ้น 14.5 ล้านคน
นอกจากนี้ ในปีงบประมาณหน้า กรมยังได้เสนอขอจัดทำงบประมาณปี 2563 วงเงิน 4 หมื่นล้านบาท ช่วยเหลือผู้ถือบัตรสวัสดิการแห่งรัฐในอนาคตอีก
สำหรับ พ.ร.บ.การจัดประชารัฐสวัสดิการเพื่อเศรษฐกิจฐานรากและสังคม เพิ่งประกาศในราชกิจจานุเบกษาเมื่อวันที่ 3 มี.ค.ที่ผ่านมา มีวัตถุประสงค์จัดสวัสดิการให้ผู้มีรายได้น้อยเพื่อลดความเหลื่อมล้ำทางเศรษฐกิจและสังคม ตลอดจนยกระดับและพัฒนาคุณภาพชีวิตของประชาชนอย่างยั่งยืน โดยมีการดำเนินการร่วมกันระหว่างภาครัฐภาคเอกชน และประชาชน ซึ่งจะทำให้ผู้มีรายได้น้อยสามารถดำรงชีวิตได้อย่างมีคุณภาพ